Η ανακοίνωση περιγράφει τα μέτρα που λαμβάνει η Ευρωπαϊκή Ένωση (ΕΕ) εκτός των συνόρων της για να αντιμετωπίσει την προσφυγική κρίση. Δίνεται προτεραιότητα σε δράσεις που έχουν άμεσο αντίκτυπο στις μεταναστευτικές ροές, μολονότι είναι απαραίτητη η ανάληψη μακροχρόνιας δράσης για την αντιμετώπιση των βαθύτερων αιτιών. Η ανακοίνωση αποτελεί μέρος μιας ευρύτερης δέσμης προτάσεων που υπέβαλε η Ευρωπαϊκή Επιτροπή για την αντιμετώπιση του φαινομένου. Η ΕΕ διαθέτει 96,8 δισεκατ. ευρώ για την περίοδο 2014-2020 για την εξωτερική πολιτική και την αναπτυξιακή συνεργασία. Η Επιτροπή έχει προτείνει τη σύσταση ευρωπαϊκού ταμείου έκτακτης ανάγκης για την Αφρική με στόχο την αντιμετώπιση των αιτιών της μετανάστευσης στην ήπειρο. Η ΕΕ αξιοποιεί τους διπλωματικούς, οικονομικούς και ανθρωπιστικούς της πόρους για να παρέχει βοήθεια σε πρόσφυγες από τη Συρία και το Ιράκ καθώς και σε γειτονικές χώρες, όπως τον Λίβανο, την Ιορδανία και την Τουρκία, οι οποίες πλήττονται περισσότερο από τη φυγή. Εφαρμόζεται σχέδιο της ΕΕ για τη διαχείριση των μεταναστευτικών ροών μέσω των Δυτικών Βαλκανίων. Χρησιμοποιούνται περιφερειακές στρατηγικές με στόχο την παροχή βοήθειας σε τμήματα της Αφρικής όπως το Σαχέλ, το Κέρας της Αφρικής και ο Κόλπος της Γουινέας. Επιμέρους προγράμματα καταρτίστηκαν για την παροχή βοήθειας σε χώρες όπως η Λιβύη, ο Νίγηρας, το Μάλι, η Κεντροαφρικανική Δημοκρατία, η Σομαλία, η Ερυθραία, το Νότιο Σουδάν και η Υεμένη, με τα συγκεκριμένα προβλήματά τους. Η ΕΕ, σε συνεργασία με οργανισμούς των Ηνωμένων Εθνών και άλλους διεθνείς εταίρους, επιδιώκει ενεργά να παρέχει βοήθεια σε χώρες που φιλοξενούν μεγάλους αριθμούς εκτοπισμένων ατόμων καθώς και να διαχειριστεί τις μεταναστευτικές ροές. Η ΕΕ συνεργάζεται με άλλες χώρες, ιδίως σε Αφρική, Ασία, Καραϊβική και Ειρηνικό, όσον αφορά συμφωνίες για την επιστροφή παράτυπων μεταναστών. Η ΕΕ βοηθά χώρες στα σύνορά της να καταπολεμήσουν το οργανωμένο έγκλημα που ευθύνεται για τη λαθραία διακίνηση μεταναστών και την εμπορία ανθρώπων. Το φθινόπωρο του 2015 διεξήχθησαν δύο διεθνείς διασκέψεις υψηλού επιπέδου που επικεντρώνονταν ειδικά στη μετανάστευση: